b'\n_START_ARTICLE_\nMarais poitevin\n_START_PARAGRAPH_\nMarais poitevin [ma\xca\x81\xc9\x9b pwatv\xc9\x9b\xcc\x83] on l\xc3\xa4ntisess\xc3\xa4 Ranskassa sijaitseva suoalue, joka ulottuu departementtien Vend\xc3\xa9e, Deux-S\xc3\xa8vres ja Charente-Maritime alueille. Nimi tarkoittaa \xe2\x80\x9dPoitoun suota\xe2\x80\x9d ja juontaa entisen Poitounlahden nimest\xc3\xa4._NEWLINE_Suoalue sijaitsee Niortin kaupungin l\xc3\xa4nsipuolella, La Rochellen pohjoispuolella ja Fontenay-le-Comtesta etel\xc3\xa4\xc3\xa4n. Suoalueen l\xc3\xa4ntinen osa on kuivattu viljelys- ja laidunk\xc3\xa4ytt\xc3\xb6\xc3\xb6n, kun taas noin kolmanneksen kokoinen it\xc3\xa4inen osa, \xe2\x80\x9dMarais mouill\xc3\xa9\xe2\x80\x9d, on runsasvetinen puustoinen luhtasuo monine kanavineen ja muine vesireitteineen. T\xc3\xa4m\xc3\xa4 \xe2\x80\x9dVihre\xc3\xa4ksi Venetsiaksi\xe2\x80\x9d kutsuttu alue on suosittua soutu- ja py\xc3\xb6r\xc3\xa4ilyretkien aluetta._NEWLINE_Suoalue on pinta-alaltaan 970 neli\xc3\xb6kilometri\xc3\xa4, mik\xc3\xa4 tekee siit\xc3\xa4 suurimman suoalueen Atlantin rannikolla ja Ranskan toiseksi suurimman suoalueen maan etel\xc3\xa4osassa sijaitsevan Camarguen j\xc3\xa4lkeen._NEWLINE_Vuonna 1979 alue nimettiin alueelliseksi luonnonpuistoksi (parc naturel r\xc3\xa9gional), mutta se menetti tuon aseman 1997 voimakkaiden maatalouteen liittyvien muutostensa takia. Nykyisin vain 185 neli\xc3\xb6kilometrin alue on suojeltua nimell\xc3\xa4 Parc Interr\xc3\xa9gional du Marais poitevin. Alueella viljell\xc3\xa4\xc3\xa4n v\xc3\xa4in\xc3\xb6nputkea (Angelica archangelica), jonka lehti\xc3\xa4, siemeni\xc3\xa4 ja juuria k\xc3\xa4ytet\xc3\xa4\xc3\xa4n ravinnoksi ja yrttin\xc3\xa4._NEWLINE_Vuonna 2010 suoalueelle my\xc3\xb6nnettiin omaleimaisen matkailukohteen Eden-palkinto (European Destinations of Excellence).'